P6_TA(2005)0078

Χρηματοδότηση του Natura 2000

Ψήφισμα του Ευρωπαϊκού Κοινοβουλίου σχετικά με τη χρηματοδότηση του Natura 2000 (2004/2164(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο — Χρηματοδότηση του Natura 2000 (COM(2004)0431),

- έχοντας υπόψη τη Σύμβαση για τη Βιοποικιλότητα,

- έχοντας υπόψη την οδηγία 79/409/EΟΚ της 2ας Απριλίου 1979 του Συμβουλίου περί της διατηρήσεως των αγρίων πτηνών [1] ("οδηγία περί πτηνών"),

- έχοντας υπόψη το από 20 Οκτωβρίου 1998 ψήφισμά του, σχετικάμε την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο που αφορά τη στρατηγική βιοποικιλότητας των Ευρωπαϊκών Κοινοτήτων [2],

- έχοντας υπόψη το από 17 ιανουαρίου 2001 ψήφισμά του σχετικά με την εφαρμογή της οδηγίας 92/43/ΕΟΚ για τους οικοτόπους [3],

- έχοντας υπόψη την Απόφαση αριθ. 1600/2002/ΕΚ του Ευρωπαϊκού Κοινοβουλίου και του Συμβουλίου, της 22ας Ιουλίου 2002, για τη θέσπιση του έκτου κοινοτικού προγράμματος δράσης για το περιβάλλον [4],

- έχοντας υπόψη το από 14 Μαρτίου 2002 ψήφισμά του σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με σχέδια δράσης για τη βιοποικιλότητα στους τομείς της διατήρησης των φυσικών πόρων, της γεωργίας, της αλιείας και της οικονομικής και αναπτυξιακής συνεργασίας [5]

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Περιβάλλοντος, Δημόσιας Υγείας και Ασφάλειας των Τροφίμων και τις γνωμοδοτήσεις της Επιτροπής Γεωργίας και Ανάπτυξης της Υπαίθρου καθώς και της Επιτροπής Περιφερειακής Ανάπτυξης (A6-0049/2005),

A. λαμβάνοντας υπόψη ότι κατά τη συνεδρίαση του Ευρωπαϊκού Συμβουλίου στο Gothenburg τον Ιούνιο 2001 [6], οι αρχηγοί κρατών και κυβερνήσεων της Ευρώπης ανέλαβαν την υποχρέωση να ανατρέψουν την επιδείνωση της βιοποικιλότητας στην Ευρωπαϊκή Ένωση έως το 2010,

B. λαμβάνοντας υπόψη ότι το Έκτο Κοινοτικό Πρόγραμμα Δράσης για το Περιβάλλον προσδιορίζει ως στόχο να προστατεύει και, όπου είναι αναγκαίο, να αποκαθιστά τη δομή και τη χρηματοδότηση των φυσικών συστημάτων και να σταματήσει την απώλεια της βιοποικιλότητας, τόσο στην Ευρωπαϊκή Ένωση όσο και σε παγκόσμια κλίμακα, έως το 2010,

Γ. λαμβάνοντας υπόψη ότι η Παγκόσμια Διάσκεψη Κορυφής για τη βιώσιμη ανάπτυξη στο Γιοχάνεσμπουργκ το 2002 αναγνώρισε ότι η βιοποικιλότητα διαδραματίζει κρίσιμο ρόλο για την παγκόσμια βιώσιμη ανάπτυξη και την εξάλειψη της φτώχειας και ότι έχει ουσιώδη σημασία για τον πλανήτη μας, την ευημερία των ανθρώπων και τα μέσα συντήρησης και την πολιτισμική πληρότητα των ανθρώπων· λαμβάνοντας επιπλέον υπόψη ότι το σχέδιο εφαρμογής του Γιοχάνεσμπουργκ επιβεβαίωσε τον παγκόσμιο στόχο να επιτευχθεί σημαντική μείωση του σημερινού ρυθμού απώλειας βιοποικιλότητας έως το 2010,

Δ. λαμβάνοντας υπόψη ότι το δίκτυο προστατευόμενων περιοχών Natura 2000, που αποτελείται από περιοχές που ορίστηκαν δυνάμει της οδηγίας περί πτηνών και της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας [7] ("οδηγία περί οικοτόπων"), αποτελεί τον κύριο πυλώνα της κοινοτικής δράσης για τη διατήρηση της βιοποικιλότητας,

E. λαμβάνοντας υπόψη ότι, κατά το παρελθόν, τα περισσότερα κράτη μέλη έκαναν περιορισμένη χρήση των ευκαιριών που προσφέρει ο ισχύων κανονισμός για την ανάπτυξη της υπαίθρου κατά την εφαρμογή του Natura 2000· λαμβάνοντας υπόψη ότι τα προγράμματα για την ανάπτυξη της υπαίθρου και την περιφερειακή ανάπτυξη συχνά αντιμάχονταν τις προτεραιότητες της ΕΕ για την προστασία της φύσης,

ΣΤ. εκτιμώντας ότι οι γεωργοί και οι ιδιοκτήτες δασικών εκτάσεων μπορούν να συμβάλλουν σε μεγάλο βαθμό στη διατήρηση και τη βιώσιμη χρήση της βιοποικιλότητας στις γεωργικές εκτάσεις με τις μεθόδους διαχείρισής τους και ότι τούτο προκαλεί, σε πολλές περιπτώσεις, πρόσθετες δαπάνες οι οποίες πρέπει να αντισταθμίζονται επαρκώς,

Ζ. λαμβάνοντας υπόψη ότι, το 2004, από τον συνολικό προϋπολογισμό της ΕΕ ύψους 111,3 δισεκατομμυρίων ευρώ, η χρηματοδότηση της ΕΕ για δαπάνες της γεωργικής αγοράς και άμεση ενίσχυση ανήλθε σε 40,2 δισεκατομμύρια ευρώ, σε σύγκριση με τα 6,5 δισεκατομμύρια ευρώ για την πολιτική ανάπτυξης της υπαίθρου· λαμβάνοντας υπόψη ότι η παρούσα πολιτική ανάπτυξης της υπαίθρου εξακολουθεί να στρέφεται μάλλον προς τους στόχους διαρθρωτικής πολιτικής παρά να διασφαλίζει την προστασία της φύσης και να στηρίζει τις γεωργικές πρακτικές που είναι φιλικές προς το περιβάλλον και βιώσιμες,

Η. λαμβάνοντας υπόψη ότι οι προτάσεις της Επιτροπής για τις δημοσιονομικές προοπτικές που καλύπτουν την περίοδο 2007-2013 ακολουθούν την απόφαση που έλαβε το Συμβούλιο το 2002 στις Βρυξέλλες να παγώσουν οι γεωργικές δαπάνες στο ύψος του 2006, με ετήσια αναπροσαρμογή κατά 1% λόγω πληθωρισμού· λαμβάνοντας υπόψη ότι αυτές οι προτάσεις προβλέπουν συνεπώς ποσό 301 δισεκατομμυρίων ευρώ για γεωργικές δαπάνες σε δαπάνες αγοράς και άμεσες πληρωμές (κατά μέσο όρο 43 δισεκατομμύρια ευρώ ετησίως) και ποσό 88,75 δισεκατομμυρίων ευρώ για μέτρα ανάπτυξης της υπαίθρου (κατά μέσο όρο 12,6 δισεκατομμύρια ευρώ)· λαμβάνοντας υπόψη ότι τα ποσά για την ανάπτυξη της υπαίθρου περιλαμβάνουν μέτρα του ΕΓΤΠΕ τα οποία προηγουμένως χρηματοδοτούνταν από τα Διαρθρωτικά Ταμεία,

Θ. λαμβάνοντας υπόψη ότι, παρά το γεγονός ότι το 2002 το Ευρωπαϊκό Συμβούλιο δεν είχε ορίσει ανώτατο όριο για μέτρα ανάπτυξης της υπαίθρου, ο προϋπολογισμός για τέτοια μέτρα έχει και αυτός παγώσει στο ύψος του 2006, έχοντας μόνον προσθέσει πιστώσεις για τη Βουλγαρία και τη Ρουμανία, μη επιτρέποντας έτσι την προσθήκη νέων μείζονος σημασίας έργων, όπως η συγχρηματοδότηση της διαχείρισης του δικτύου Natura 2000 χωρίς αντίστοιχη αύξηση στον προϋπολογισμό,

Ι. λαμβάνοντας υπόψη ότι η Επιτροπή υπολογίζει το ετήσιο κόστος διαχείρισης του δικτύου Natura 2000 σε 6,1 δισεκατομμύρια ευρώ ετησίως, χωρίς να λαμβάνονται υπόψη οι προστατευόμενες θαλάσσιες περιοχές,

ΙΑ. λαμβάνοντας υπόψη ότι τα κράτη μέλη συμφώνησαν στη Malahide ( 27 Μαΐου 2004) ότι πρέπει να καθιερωθούν ρυθμίσεις που να διασφαλίζουν την προσήκουσα και εγγυημένη κοινοτική συγχρηματοδότηση για το δίκτυο Natura 2000, και λαμβάνοντας υπόψη ότι το Μήνυμα από τη Malahide αναφέρει επίσης ότι "αυτές θα πρέπει να περιλαμβάνουν, μεταξύ άλλων, την αύξηση της χρηματοδότησης του προγράμματος Life-Nature στο νέο Δημοσιονομικό Μέσο για το Περιβάλλον μαζί με την αυξημένη χρηματοδότηση από το διαρθρωτικό ταμείο και το ταμείο για την ανάπτυξη της υπαίθρου",

ΙΒ. λαμβάνοντας υπόψη ότι η Επιτροπή, με την ανακοίνωσή της για τις δημοσιονομικές προοπτικές για την περίοδο 2007-2013 (COM(2004)0487), αναφέρει ότι η Επιτροπή θα ζητήσει να πληροφορηθεί από τα κράτη μέλη πώς έλαβαν υπόψη τις χρηματοδοτικές ανάγκες του περιβάλλοντος, συμπεριλαμβανομένων των οικείων πτυχών του Natura 2000, κατά τη χάραξη των εθνικών προγραμμάτων τους στο πλαίσιο των διαρθρωτικών ταμείων,

ΙΓ. λαμβάνοντας υπόψη ότι η Ευρωπαϊκή Επιτροπή αναλύει στην ανακοίνωσή της τρεις διαφορετικές εναλλακτικές λύσεις σχετικά με τη μελλοντική χρηματοδότηση του Δικτύου Natura 2000,

ΙΔ. υπενθυμίζει ότι, εγκρίνοντας την οδηγία περί οικοτόπων το 1992, η Επιτροπή και το Συμβούλιο δεσμεύτηκαν σαφώς να εξασφαλίσουν ότι ιδιοκτήτες και χρήστες γης δεν θα επιβαρυνθούν οικονομικά από τα μέτρα της οδηγίας, ζητεί δε επιτακτικά να τηρηθεί η δέσμευση αυτή,

1. σημειώνει ότι το δίκτυο Natura 2000 των προστατευόμενων περιοχών της Ευρώπης είναι ένας από τους κύριους πυλώνες κοινοτικής δράσης για τη διαφύλαξη της βιοποικιλότητας και ότι μεγάλο μέρος της βιοποικιλότητας της Ευρώπης έχει ήδη απολεσθεί·

2. σημειώνει ότι τα υγιή οικοσυστήματα παρέχουν σημαντικούς κοινωνικούς και οικονομικούς πόρους, ευκαιρίες αναψυχής και στηρίζουν τη γεωργία και την αλιεία·

3. εκφράζει την ικανοποίησή του για την πρωτοβουλία της Επιτροπής να προτείνει μια στρατηγική προσέγγιση για τη συγχρηματοδότηση του Natura 2000· χαιρετίζει περαιτέρω τη δήλωση του Επιτρόπου Στ. Δήμα κατά τη Διεθνή Διάσκεψη στις 24 Ιανουαρίου 2005 στο Παρίσι με θέμα τη "Βιοποικιλότητα, Επιστήμη και Διακυβέρνηση"·

4. υπογραμμίζει ότι η χρηματοδότηση από το διαρθρωτικό ταμείο του Natura 2000 συμφωνεί με τη Διαδικασία του Κάρντιφ, σύμφωνα με την οποία συμπεριλαμβάνονται περιβαλλοντικά θέματα σε όλους βασικούς πολιτικούς τομείς, και ότι τα έπρεπε σε κάθε περίπτωση να διασφαλίζεται επαρκής χρηματοδότηση στο πλαίσιο των στόχων των Διαρθρωτικών Ταμείων·

5. εκφράζει την ικανοποίησή του για τη δήλωση της Επιτροπής ότι η ανάπτυξη της υπαίθρου και τα διαρθρωτικά ταμεία της ΕΕ θα πρέπει να συμβάλουν ουσιαστικά προς την κατεύθυνση της συγχρηματοδότησης του δικτύου Natura 2000· χαιρετίζει περαιτέρω τη διευκόλυνση της χρηματοδότησης του Natura 2000 από το διαρθρωτικό ταμείο και το ταμείο για την ανάπτυξη της υπαίθρου· ωστόσο, έχοντας εξετάσει τις σχετικές προτάσεις (χρηματοδότηση από το διαρθρωτικό ταμείο, ταμείο για την ανάπτυξη της υπαίθρου και Life +), τις κρίνει ανεπαρκείς για την επαρκή συγχρηματοδότηση του δικτύου Natura 2000 και, γι' αυτό το λόγο, ζητεί επίμονα να συσταθεί ειδικό ταμείο για τον σκοπό αυτόν·

6. πιστεύει ότι, δεδομένου ότι σημαντικό τμήμα των δαπανών του Natura 2000 πρέπει να περιληφθεί στο Ταμείο Ανάπτυξης της Υπαίθρου, θα πρέπει να αυξηθούν αναλόγως οι πιστώσεις για το ταμείο αυτό·

7. ζητεί την καθιέρωση, μετά το 2006, ειδικού Ταμείου της ΕΕ για τη βιοποικιλότητα στο πλαίσιο της πρότασης LIFE +, που θα χρηματοδοτεί τις δραστηριότητες διαχείρισης του Natura 2000 οι οποίες δεν είναι δυνατόν να χρηματοδοτηθούν από τα διαρθρωτικά ταμεία ή από το Ταμείο ανάπτυξης της υπαίθρου·

8. πιστεύει ότι μπορούν να διατεθούν πόροι του Ταμείου Ανάπτυξης της Υπαίθρου με σκοπό την αντιστάθμιση του πρόσθετου αγροτικού κόστους σε περιοχές Natura 2000, υπό την προϋπόθεση ότι αυτό δεν θα γίνει εις βάρος άλλων μέτρων στο πλαίσιο της ανάπτυξης της υπαίθρου, της προστασίας των ζώων, γεωργο-περιβαλλοντικών μέτρων και άλλων στόχων που συμπεριλαμβάνονται στον προτεινόμενο κανονισμό για το Ταμείο Ανάπτυξης της Υπαίθρου·

9. αναγνωρίζει ότι, ενώ η προσέγγιση της ολοκλήρωσης θα είναι αποτελεσματική αν εφαρμόζεται με στιβαρό τρόπο, η πείρα του παρελθόντος καταδεικνύει ότι η επιτυχία υπήρξε περιορισμένη· φρονεί ότι οι προτεινόμενοι κανονισμοί για την ανάπτυξη της υπαίθρου και για τα διαρθρωτικά ταμεία δεν εμπεριέχουν κατάλληλες διατάξεις για το Natura 2000, δεν ανταποκρίνονται στις φιλοδοξίες της ανακοίνωσης και διακυβεύουν το στόχο βιοποικιλότητας της ΕΕ για το 2010, μεταξύ άλλων, για τους ακόλουθους λόγους:

- η διατήρηση της βιοποικιλότητας δεν υπήρξε έως τώρα μείζων στόχος της ανάπτυξης της υπαίθρου και των διαρθρωτικών ταμείων και είναι δυνατόν, σε τοπικό και περιφερειακό πλαίσιο, ακόμη και να συγκρούεται με άλλους στόχους κοινωνικοοικονομικής ανάπτυξης,

- η συγχρηματοδότηση των περιοχών του Natura 2000 ανταγωνίζεται άμεσα άλλα οικονομικά και κοινωνικά σχέδια, όπως τα Διευρωπαϊκά Δίκτυα ή η διαρθρωτική αναπροσαρμογή στη γεωργία,

- ο προγραμματισμός και η διαχείριση του ταμείου για την ανάπτυξη της υπαίθρου και των διαρθρωτικών ταμείων στρέφεται στην ενθάρρυνση της περιφερειακής κοινωνικοοικονομικής ανάπτυξης και οι αρμόδιοι φορείς για τη διαχείρισή τους εξακολουθούν, επί του παρόντος, να διαθέτουν περιορισμένες αρμοδιότητες για την προστασία της φύσης, στερούμενες της απαιτούμενης εμπειρίας και των ικανοτήτων για τη διαχείριση σχεδίων που έχουν ως στόχο την προστασία της φύσης,

- δεν προβλέπονται εγγυήσεις, όπως λ.χ. να αποδεσμευτεί η διαρθρωτική χρηματοδότηση στην υποβολή κατάλληλων εθνικών σχεδίων χρηματοδότησης του Natura 2000, όπως ορίζεται στην Ανακοίνωση για τις Δημοσιονομικές Προοπτικές,

- στην παρούσα μορφή τους οι προτάσεις χρηματοδότησης από το διαρθρωτικό ταμείο, το ταμείο για την ανάπτυξη της υπαίθρου ή LIFE + δεν διασφαλίζουν τόσο ελάχιστο ποσό χρηματοδότησης του Natura 2000 όσο και περαιτέρω χρηματοδότηση αυτών των μέσων που αντανακλούν αυτή την προτεραιότητα,

- δεν προβλέπεται χρηματοοικονομική ενίσχυση για τις θαλάσσιες και άλλες περιοχές του Natura 2000 και τα είδη στις περιοχές υπό διάφορες μορφές ιδιοκτησίας·

10. τονίζει ότι οι περιοχές του Natura 2000 και οι φυσικοί πόροι προσφέρουν πρωταρχικής σημασίας δημόσια οφέλη, συχνάσε απομονωμένες από οικονομική άποψη περιοχές, συμπεριλαμβανομένων των σημαντικών άμεσων τοπικών δαπανών, της αύξησης του τουριστικού δυναμικού, των σημαντικών υγειονομικών ωφελειών —τομέας στον οποίο αυξάνεται η απασχόληση και υπολογίζεται σήμερα σε 125000 θέσεις απασχόλησης στην Ευρώπη των 15 και πλεονεκτεί συγκριτικάστα νέα κράτη μέλη—, των εκπαιδευτικών πόρων και των υψηλής αξίας συστημάτων υποστήριξης της οικολογικής ζωής·

11. θεωρεί ότι οι εν λόγω χρηματοδοτικοί πόροι πρέπει να κατανεμηθούν αναλογικώς μεταξύ όλων των κρατών μελών (παλαιών και νέων) και οφείλουν να αντικατοπτρίζουν το μέγεθος της επικράτειας και το βαθμό της βιοποικιλότητας των οικείων χώρων·

12. ζητεί από την Επιτροπή να αναπροσαρμόσει την πρότασή της για το χρηματοδοτικό μέσο για το περιβάλλον, το LIFE +, ώστε να συμπεριληφθεί, στο πλαίσιο αυτού του μέσου, ένας στόχος αφιερωμένος στη βιοποικιλότητα με σκοπό την παροχή χρηματοδότησης για τη διαχείριση των περιοχών του Natura 2000 συμπληρωματική προς τις πιστώσεις από τα χρηματοδοτικά μέσα για την ανάπτυξη της υπαίθρου, τα διαρθρωτικά ταμεία και τα μέσα για την αλιεία και συμπληρωματική προς τις πιστώσεις που διέθεσαν τα κράτη μέλη, μεταξύ άλλων, για ειδικές επενδύσεις υπέρ της διατήρησης της φύσης, για έργα και έκτακτες ανάγκες, για έρευνα με σκοπό τη διατήρηση της φύσης, της εκπαίδευσης και της ευαισθητοποίησης καθώς και για τη διασυνοριακή συνεργασία για προγράμματα διατήρησης της φύσης με τρίτες χώρες·

13. ζητεί να επιφερθούν τροποποιήσεις στην πρόταση κανονισμού περί γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής, με σκοπό να περιληφθεί ρητή αναφορά στο Natura 2000, ώστε να είναι επιλέξιμες οι δραστηριότητες στο πλαίσιο του Natura 2000 για τη χρηματοδότηση από τα διαρθρωτικά ταμεία·

14. τονίζει ότι ο υπολογισμός από την Επιτροπή του ετήσιου κόστους του δικτύου Natura 2000, που ανέρχεται σε 6,1 δισεκατομμύρια ευρώ, κρίνεται σημαντικά χαμηλότερος του συνολικού κόστους διαχείρισης του δικτύου και, κατά συνέπεια, θα πρέπει να θεωρηθεί ως το ελάχιστο απαιτούμενο ποσό· τονίζει περαιτέρω ότι ο υπολογισμός δεν λαμβάνει υπόψη την ένταξη των νέων κρατών μελών (Ρουμανία, Βουλγαρία και Κροατία) και ότι οι χρηματοοικονομικές ανάγκες πρέπει να υπολογιστούν εκ νέου, προκειμένου το δίκτυο Natura 2000 να καλύπτει όλη την Ευρώπη·

15. καλεί την Επιτροπή να υποβάλει στο Ευρωπαϊκό Κοινοβούλιο έκθεση για την εφαρμογή της ολοκληρωμένης προσέγγισης όταν καταστεί γνωστό το αποτέλεσμα των κανονισμών για το διαρθρωτικό ταμείο, το αλιευτικό ταμείο και το ταμείο για την ανάπτυξη της υπαίθρου και, σε περίπτωση που δεν συμπεριλαμβάνονται ειδικά κεφάλαια για τη διαχείριση του Natura 2000, να υποβάλει πρόταση για τη σύσταση ταμείου αφιερωμένου σε αυτόν τον σκοπό, το οποίο θα πρέπει να περιλαμβάνει πολιτική για την παροχή πληροφοριών και τη μεγαλύτερη ευαισθητοποίηση της κοινής γνώμης σε θέματα διατήρησης της φύσης, με σκοπό να τονισθούν τα σχετικά με την ανάπτυξη οφέλη και τα οικονομικά και κοινωνικά οφέλη που προκύπτουν από την εφαρμογή των προτεινόμενων μέτρων·

16. χαιρετίζει την πρόθεση της Επιτροπής για την ένταξη της πολιτικής για την προστασία της φύσης στο ευρύτερο πλαίσιο της βιώσιμης οικονομικής, κοινωνικής και περιφερειακής ανάπτυξης της Ευρωπαϊκής Ένωσης· θεωρεί, ωστόσο, ότι η τελική πρότασή της δεν καταδεικνύει ισχυρή τη βούλησή της για την επαρκή χρηματοδότηση και επιτυχή εφαρμογή της πολιτικής αυτής·

17. υποστηρίζει την πρόθεση της Επιτροπής να δημοσιεύσει αναλυτικές οδηγίες σχετικά με τη χρήση διαρθρωτικών ταμείων για την υποστήριξη του δικτύου Natura 2000 και καλεί την Επιτροπή να διαβεβαιώσει ότι η χρηματοδότηση του Natura 2000 θα καταγραφεί ως προτεραιότητα στις μελλοντικές κατευθυντήριες γραμμές στρατηγικής της Ένωσης για την πολιτική συνοχής·

18. ζητεί να αναγνωρισθούν, με την ενθάρρυνση και την εξάπλωση των ορθών πρακτικών, οι εδαφικές εκείνες μονάδες που αποδεικνύουν την ικανότητά τους να διαχειριστούν τις περιοχές Natura 2000 στην επικράτειά τους με αποτελεσματικότητα από πλευράς κόστους τόσο από περιβαλλοντικής όσο και από οικονομικής πλευράς·

19. τονίζει τη σημασία της συμμετοχής των εθνικών κοινοβουλίων, κοινωνικών εταίρων, κοινωνίας των πολιτών, καθώς και περιφερειακών και τοπικών αρχών στην εφαρμογή των στόχων αυτών με την ενθάρρυνση και την προώθηση της δέουσας δημόσιας διαβούλευσης·

20. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 103 της 25.4.1979, σ. 1.

[2] ΕΕ C 341 της 9.11.1998, σ. 41.

[3] ΕΕ C 262 της 18.9.2001, σ. 132.

[4] ΕΕ L 242 της 10.9.2002, σ. 1.

[5] ΕΕ C 47 E της 27.2.2003, σ. 575.,

[6] Συμπεράσματα της Προεδρίας του Ευρωπαϊκού Συμβουλίου του Gothenburg, στις 15 και 16 Ιουνίου 2001.

[7] ΕΕ L 206 της 22.7.1992, σ. 7.

--------------------------------------------------